Predlogi so besede, ki stojijo večinoma pred samostalniki, pogosto pa tudi pred zaimki.

Med predlog in samostalnik se pa lahko vrine tudi pridevnik, pravimo da predlog stoji pred samostalniško zvezo.

Primer:

Hodim **v** šolo.

Hodim **v** osnovno šolo.

 Predlogi so nepregibne besede, to pomeni, da **se ne sklanjajo, spregajo ali stopnjujejo**.

Nekaj predlogov:

s/z, k/h, v, iz, na, pri, od, do, ob, pod, nad, med, za, pred, čez, skozi, proti, zaradi, brez, blizu, mimo, kljub …

**Predlogi v – iz, na – s/z**

v Ljubljano – iz Ljubljane

v hišo – iz hiše

na Jesenice – z Jesenic

na oder – z odra

na potovanje – s potovanja

Raba predloga **s/z**

**S** se rabi pred besedami, ki se začnejo na črke: p, t, k, s, š, č, c, f, h.

Pomoč: Soglasniki iz povedi *Ta suhi škafec pušča*.

**Z** se rabi pred besedami, ki se začnejo na vse ostale črke.

Raba predloga **k/h**

**H** se rabi samo pred besedami, ki se začnejo na k ali g

(h gospodu, h kmetu).

Pomoč: kg (kilogram)

**Predlog določa, v katerem sklonu je samostalnik za njim.**

Ta je lahko v rod., daj., tož., mest. ali or.

Pred besedo v imenovalniku ni nikoli predloga.

Imajo pomembno vlogo, saj skupaj z besedo, pred katero stojijo, izražajo različna razmerja:

- **časovno**: Pridem **ob** treh.

- **krajevno**: Stojim **ob** oknu.

- **vzročno**: **Zaradi** virusa smo doma.

- **načinovno**: **Brez** plačila smo si ogledali film.

Predlogi nimajo svojega pomena, po njih se tudi ne moremo vprašati.

**PREDLOG**